b'\n_START_ARTICLE_\nJuozas Matulis\n_START_SECTION_\nBiografija\n_START_PARAGRAPH_\n1912\xc2\xa0m. baig\xc4\x97 Juodp\xc4\x97n\xc5\xb3 prad\xc5\xbeios mokykl\xc4\x85, 1914\xe2\x80\x931917\xc2\xa0m. mok\xc4\x97si Liepojos gimnazijoje. 1920\xc2\xa0m. Kauno pa\xc5\xa1to, telegrafo ir telefon\xc5\xb3 stoties telegrafo-telefono linij\xc5\xb3 pri\xc5\xbei\xc5\xabr\xc4\x97tojas. 1920\xe2\x80\x931923\xc2\xa0m. tarnavo Lietuvos kariuomen\xc4\x97s elektrotechnikos batalione. 1923\xc2\xa0m. Pa\xc5\xa1to, telegrafo ir telefon\xc5\xb3 valdybos Organizacijos skyriaus ved\xc4\x97jo pad\xc4\x97j\xc4\x97jas, 1923\xe2\x80\x931928\xc2\xa0m. Med\xc5\xbeiagos skyriaus ved\xc4\x97jas._NEWLINE_1924\xc2\xa0m. baig\xc4\x97 Lietuvos mokytoj\xc5\xb3 profesin\xc4\x97s s\xc4\x85jungos suaugusi\xc5\xb3j\xc5\xb3 gimnazij\xc4\x85 Kaune, \xc4\xafstojo \xc4\xaf Lietuvos universiteto Technikos fakultet\xc4\x85, 1925\xc2\xa0m. per\xc4\x97jo \xc4\xaf Matematikos ir gamtos fakulteto Fizikos ir chemijos skyri\xc5\xb3. Nuo 1925\xc2\xa0m. dalyvavo Lietuvos socialdemokrat\xc5\xb3 partijos veikloje, buvo student\xc5\xb3 organizacijos \xe2\x80\x9e\xc5\xbdie\xc5\xbeirba\xe2\x80\x9c narys._NEWLINE_1929\xc2\xa0m. baig\xc4\x97 Lietuvos universitet\xc4\x85. 1928\xe2\x80\x931930\xc2\xa0m. prof. Vlado La\xc5\xa1o vadovaujamos universiteto Fiziologijos ir fiziologin\xc4\x97s chemijos katedros vyresnysis laborantas, 1930\xc2\xa0m. vyresnysis asistentas. 1930\xe2\x80\x931936\xc2\xa0m. prof. Vinco \xc4\x8cepinskio vadovaujamos VDU Fizin\xc4\x97s chemijos ir elektrochemijos katedros vyresnysis asistentas. 1931\xe2\x80\x931933\xc2\xa0m. t\xc4\x99s\xc4\x97 studijas Leipcigo universitete. 1934\xc2\xa0m. gegu\xc5\xbe\xc4\x97s 12 d. VDU apgyn\xc4\x97 daktaro disertacij\xc4\x85 \xe2\x80\x9eFotodichroizmo tyrin\xc4\x97jimai organini\xc5\xb3 da\xc5\xbe\xc5\xb3-kolodio ir \xc5\xbeelatinos sistemose\xe2\x80\x9c.  1936\xc2\xa0m. habilituotas daktaras, privatdocentas, 1936\xe2\x80\x931940\xc2\xa0m. docentas. 1939\xe2\x80\x931941\xc2\xa0m. ra\xc5\xa1\xc4\x97 straipsnius \xe2\x80\x9eLietuvi\xc5\xa1kajai enciklopedijai\xe2\x80\x9c._NEWLINE_1940\xe2\x80\x931941\xc2\xa0m. Vilniaus universiteto Gamtos ir matematikos fakulteto dekanas, 1940\xc2\xa0m. profesorius. 1941\xc2\xa0m. LSSR MA akademikas, Gamtos moksl\xc5\xb3 skyriaus sekretorius. 1941\xe2\x80\x931943\xc2\xa0m. Fizikin\xc4\x97s chemijos katedros ved\xc4\x97jas, 1944\xe2\x80\x931945\xc2\xa0m. dar ir universiteto prorektorius. Lietuvos elektrochemijos mokyklos k\xc5\xabr\xc4\x97jas. 1945\xe2\x80\x931946\xc2\xa0m. Organizacinio komiteto LSSR MA veiklai atkurti pirmininkas. 1946\xe2\x80\x931984\xc2\xa0m. LSSR MA prezidentas, 1956\xe2\x80\x931976\xc2\xa0m. dar ir Chemijos ir chemin\xc4\x97s technologijos instituto direktorius. Ilg\xc4\x85 laik\xc4\x85 vienintelis lietuvis\xc2\xa0\xe2\x80\x93 SSRS moksl\xc5\xb3 akademijos narys korespondentas (1946\xc2\xa0m.). 1984\xe2\x80\x931990\xc2\xa0m. LSSR MA prezidiumo narys._NEWLINE_1948\xe2\x80\x931970\xc2\xa0m. \xe2\x80\x9e\xc5\xbdinijos\xe2\x80\x9c draugijos (buv. Politini\xc5\xb3 ir mokslini\xc5\xb3 \xc5\xbeini\xc5\xb3 skleidimo draugijos) valdybos, 1949\xe2\x80\x931960\xc2\xa0m. LSSR Taikos gynimo komiteto, 1952\xe2\x80\x931985\xc2\xa0m. LSSR MA redakcin\xc4\x97s leidybin\xc4\x97s tarybos, 1956\xe2\x80\x931985\xc2\xa0m. Respublikin\xc4\x97s gamtos ir visuomen\xc4\x97s moksl\xc5\xb3 koordinavimo tarybos pirmininkas. 1955\xe2\x80\x931970\xc2\xa0m. leidinio \xe2\x80\x9eLietuvos TSR Moksl\xc5\xb3 Akademijos darbai\xe2\x80\x9c redakcin\xc4\x97s kolegijos pirmininkas. 1963\xe2\x80\x931971\xc2\xa0m. \xe2\x80\x9eMa\xc5\xbeosios lietuvi\xc5\xa1kosios tarybin\xc4\x97s enciklopedijos\xe2\x80\x9c vyriausias redaktorius. Vienas i\xc5\xa1 mokslo populiarinimo \xc5\xbeurnalo \xe2\x80\x9eMokslas ir gyvenimas\xe2\x80\x9c k\xc5\xabr\xc4\x97j\xc5\xb3, redkolegijos narys._NEWLINE_Nuo 1950\xc2\xa0m. SSKP narys. 1956\xe2\x80\x931986\xc2\xa0m. LKP CK narys, 1957\xe2\x80\x931960\xc2\xa0m. kandidatas \xc4\xaf LKP CK biuro narius. 1947\xe2\x80\x931963\xc2\xa0m. LSSR AT narys, 1951\xe2\x80\x931963\xc2\xa0m. LSSR AT prezidiumo narys, 1959\xe2\x80\x931963\xc2\xa0m. pirmininko pavaduotojas. 1950\xe2\x80\x931979\xc2\xa0m. SSRS AT deputatas. _NEWLINE_Palaidotas Antakalnio kapin\xc4\x97se.\n_START_SECTION_\nMokslin\xc4\x97 veikla\n_START_PARAGRAPH_\nPadar\xc4\x97 59 fotochemijos, chemini\xc5\xb3 reakcij\xc5\xb3 kinetikos, elektrochemijos sri\xc4\x8di\xc5\xb3 i\xc5\xa1radimus, vienas ir su kitais para\xc5\xa1\xc4\x97 mokslini\xc5\xb3 monografij\xc5\xb3 ir vadov\xc4\x97li\xc5\xb3, per 600 mokslini\xc5\xb3 straipsni\xc5\xb3, apie 10 ateizm\xc4\x85 propaguojan\xc4\x8di\xc5\xb3 straipsni\xc5\xb3. Vadovavo 85 disertantams, 76 i\xc5\xa1radim\xc5\xb3 bendraautoris.'